Hareid-drapet: Avdøde påført 35 stikk
Professor i rettsmedisin Inge Morild fra Gades Institutt i Bergen forklarte at Sami Milhem (20) var påført 35 større og mindre skader. Rundt seks av stikkskadene var påført mens han var i live, resten etter at døden hadde inntruffet. Natt til lørdag 9. august ble tiltalte pågrepet i Ålesund. Han ble først siktet for forsettlig drap, men i januar i år ble siktelsen utvidet til å gjelde overlagt drap og likskjending. Det er også dette han ble tiltalt for 4. mars. Den 23 år gamle mannen som er tiltalt for drapet, satt hele tiden rolig ved siden av sin forsvarer og valgte igjen å se ned da bildene fra obduksjonen ble vist. – Avdøde var stukket gjentatte ganger mens han lå i ro. De fleste skadene var påført forfra og har ført til døden ved forblødning. De fleste var overfladiske, sa Morild. Professoren tok også for seg parteringen som tiltalte mandag forklarte at han gjennomførte for å få med seg liket for så å grave det ned. – Du må bruke stor kraft for å gjøre dette. Det er brukt tunge, skarpe våpen, sa Morild.Veum ville vite om Morild kunne si noe om hvilken sinnstilstand han trodde gjerningspersonen hadde vært i. – Her virker det som om det er stukket på måfå. Det er ofte slik i kampsituasjoner, men her tyder det ikke spesielt på det, sa rettsmedisineren som ikke kunne si noe mer om sinnstilstanden. Professoren hadde også fått i oppdrag å vurdere de omfattende kuttskadene tiltalte hadde på hendene. – Vi ser ofte slikt ved vergeskader. Han kan ha grepet rundt knivbladet i et forsøk på å avverge en skade. Men han har også forklart at hånden hans kan ha glidd ned på bladet mens han stakk. Det er også en god forklaring. Skadene er forenlig med begge, sa han.
I Hareid-sakens andre dag fikk retten tirsdag en detaljert gjennomgang av skadene avdøde var påført.